พระองค์โสมฯ เสด็จประทานรางวัล งานปตท.ครั้งที่ 32

พระองค์โสมฯ เสด็จประทานรางวัลแก่ผู้ชนะการประกวดงาน ปตท. ครั้งที่ 32 ณ ท้องพระโรง หอศิลป์ มหาวิทยาลัยศิลปากร วังท่าพระ กรุงเทพฯ
3 ส.ค. 2560

เมื่อวันที่ 28 กรกฎาคม 2560 พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุเสด็จเป็นองค์ประธานในพิธีประทานรางวัลศิลปกรรม ปตท. ครั้งที่ 32 ซึ่งบริษัท ปตท. จำกัด (มหาชน) (ปตท.) หรือ PTT ร่วมกับมหาวิทยาลัยศิลปากร จัดขึ้นโดยมีนายปัญจพล เหล่าพูนพัฒน์ รองอธิการบดีฝ่ายบริหาร มหาวิทยาลัยศิลปากรพร้อมด้วยนายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ ปตท.ให้การรับเสด็จ ณ ท้องพระโรง หอศิลป์ มหาวิทยาลัยศิลปากร วังท่าพระ กรุงเทพฯ
นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ ปตท. เปิดเผยว่า การจัดประกวดศิลปกรรม ปตท. ครั้งที่ 32 นี้  จัดขึ้นภายใต้หัวข้อ “ก้าวตามรอยพระราชา สานต่อที่พ่อทำ” เพื่อเปิดโอกาสให้ศิลปินทุกระดับได้สร้างสรรค์ผลงานศิลปะที่เกิดจากแนวคิด จินตนาการ รวมทั้งภาพความประทับใจในองค์พระบาทสมเด็จพระปรมินทรมหาภูมิพลอดุลยเดช ที่ทรงมีพระปรีชาญาณในทุกด้านและทรงเป็นศูนย์รวมจิตใจของประชาชนชาวไทยทั้งชาติและร่วมแสดงปณิธานในการทำความดีตามรอยเบื้องพระยุคลบาท ตามแนวทางที่พระองค์พระราชทานไว้
การจัดประกวดศิลปกรรม ปตท.ประจำปี 2560ได้แบ่งผู้ส่งผลงานเข้าประกวดออกเป็น 2 ระดับ คือ ระดับประชาชนทั่วไป และระดับเยาวชน โดยระดับเยาวชนแบ่งเป็น 3 กลุ่มอายุ ได้แก่ กลุ่มอายุต่ำกว่า 9 ปีกลุ่มอายุ 9 – 13 ปีและกลุ่มอายุ 14 – 18 ปี โดยปีนี้มีผู้ส่งผลงานเข้าร่วมประกวดจำนวน 841 ชิ้น จากศิลปินที่ส่งผลงานจำนวน 761 คน ซึ่งคณะกรรมการคัดเลือกและตัดสินผลงานได้คัดเลือกผลงานที่ได้รับรางวัลจำนวน 24 ชิ้น และร่วมจัดแสดงจำนวน 87 ชิ้น ซึ่งผลงานทั้งหมดได้นำมาจัดแสดงให้ประชาชนและผู้สนใจเข้าชม ณ ท้องพระโรง หอศิลป์ วังท่าพระ มหาวิทยาลัยศิลปากร ตั้งแต่วันที่ 3กรกฎาคม ที่ผ่านมา และจะนำไปจัดแสดงอีก 3 ภูมิภาค ได้แก่ 25สิงหาคม– 22 กันยายน ณ มหาวิทยาลัยทักษิณ วิทยาเขตสงขลา 6 ตุลาคม– 5พฤศจิกายน ณ คณะศิลปกรรมศาสตร์ มหาวิทยาลัยขอนแก่น และ 1 – 29 ธันวาคม ณ หอนิทรรศการศิลปวัฒนธรรม มหาวิทยาลัยเชียงใหม่
 